Ալավերդու` որպես խոշոր արդյունաբերական կենտրոնի, զարգացման համար կարևոր քայլ եղավ 1938թ. հոկտեմբերի 1-ին ՀԽՍՀ գերագույն խորհրդի նախագահության` բանվորական ավանը քաղաքների շարքը դասելու վերաբերյալ որոշումը: Իհարկե, մինչև պաշտոնական քաղաք կոչվելն էլ շենքեր ու շինություններ կային` գործարանին հարող տարածությունում ֆրանսիացիների կողմից կառուցված քարաշեն բանվորական կացարաններով: Իսկ ավելի ուշ` 1920-ական թվականների վերջերից սկսած, բնակելի նոր թաղամասի կառուցապատման սկիզբը դրվեց` գործարանից երկու կիլոմետր հեռավորության վրա գտնվող տարածքում, որը հետագայում անվանվեց «Հայպետշին», ու այսօրվա յուրահատուկ գեղեցկությունը ստացավ հետագա շուրջ 50 տարիների ընթացքում կատարած շինարարական մեծ աշխատանքների շնորհիվ: